2014. január 17-én debütált a felnőtt válogatottban a moldáv labdarúgó-válogatott elleni barátságos mérkőzésen, a 71. percben váltotta Erton Fejzullahu. 2015. november 14-én a 2016-os labdarúgó-Európa-bajnokság pótselejtező első mérkőzésén a dán labdarúgó-válogatott ellen Mikael Lustig passzából az első félidőben megszerezte első válogatottbeli találatát, majd a félidő után kiharcolt egy büntetőt, amelyet Zlatan Ibrahimović értékesített. 2016. június 5-én hazai pályán 3–0-ra megnyert felkészülési találkozón a walesi labdarúgó-válogatott ellen gólt szerzett. Az első félidő hajrájában Zlatan Ibrahimović lekészítése után szerezte meg a vezetést Forsberg, 18 méterről a jobb alsó sarkot lőtte ki. Bekerült a 2016-os labdarúgó-Európa-bajnokságra utazó keretbe, a tornán mind a három csoportmérkőzésen pályára lépett. November 11-én a franciák ellen a 2018-as labdarúgó-világbajnokság selejtező mérkőzésén gól nélküli első félidőt követően a svédek szereztek vezetést Forsberg szabadrúgás góljával. A mérkőzést végül 2–1-re a franciák nyerték meg. 2017. március 25-én a fehérorosz labdarúgó-válogatott elleni világbajnoki selejtező mérkőzésen duplázott hazai pályán a 4–0-ra megnyert találkozón. A 19. percben Marcus Berget rántották le a tizenhatoson belül, amiért büntetőt kapott Svédország, Forsberg magabiztosan értékesítette a tizenegyest. A második játékrész elején nem túl erős lövése épp középre ment, ám a fehérorosz kapus, Gorbunov képtelen volt megfogni a labdát, ami épp a lábai között elgurulva kötött ki a kapuban. 2017. szeptember 3-án a fehéroroszok elleni világbajnoki selejtezőn a 18. percben gólt szerzett. 2021. május 18-án bekerült a 2020-as labdarúgó-Európa-bajnokságra utazó keretbe. Június 5-én Örményország ellen szabadrúgásból tudott eredményes lenni a 3–1-re megnyert felkészülési találkozón. Június 18-án Szlovákia ellen büntetőből volt eredményes az 1–0-ra megnyert Európa-bajnoki mérkőzésen.